钦定古今图书集成/明伦汇编/官常典/第537卷 > 陈亨
## 钦定古今图书集成/明伦汇编/官常典/第537卷 > 陈亨

按《明外史》本传：“亨，寿州人。元末扬州万户。从太祖于
濠，为铁甲长，积功擢千户。从大将军北伐，守东昌。敌
数万奄至，亨坚壁。越二日，出羸兵数百诱之。敌悉众
来逐，乃率精骑奋击，大败之。后从出塞，还徇未下诸
城。洪武二年，守大同，累破边寇，积功擢燕山左卫指
挥佥事。数出迤北、辽阳，迁北平都指挥使。建文帝即”
位，擢都督佥事。燕师起，命亨与刘真、卜万守大宁。移
兵出松亭关，驻沙河，将攻遵化。援兵至，退保关。当是
时，李景隆率五十万众将攻北平。北平势弱，而宁王
所镇大宁行都司领兴营等二十馀卫，皆西北精锐，
朵颜、泰宁、福馀三卫，元降将所统番骑彉卒尤骁勇。
卜万将与景隆合，燕王乃以计绐亨，囚万间道，疾攻
大宁。刘真赴援，未至，大宁遂破。亨与诸将徐理、房宽、
刘才等皆降。亨、理夜袭走真，尽拔诸军及三卫骑卒
以归。燕王遂挟宁王入关。自是，冲锋陷阵，多三卫士
卒。燕王取天下，自克大宁始。其有功番将，皆授指挥
都督，以三卫地畀之。徙行都司于保定，大宁遂弃。而
终明之世，三卫常为边患云。亨理等既降，累从破南
军。《白沟河》之战，亨中创几死。已，攻济南，与平安战华
山，大败。创甚，舆还北平，进都督同知。王还军，亲诣亨
第劳问之。亡何卒，王自为文祭。比即位，追封泾国公，
谥“襄敏。”长子恭嗣。